อาคเนย์พึ่งไอทีดันขายเบี้ย
อาคเนย์จับมือบิ๊กซี ใช้เทคโนโลยีใหม่ ออกกรมธรรม์ได้ทันทีณ จุดขาย
9 ส.ค. 2559

อาคเนย์จับมือบิ๊กซี ใช้เทคโนโลยีใหม่ ออกกรมธรรม์ได้ทันทีณ จุดขาย
นายโชติพัฒน์ พีชานนท์ ประธานกรรมการบริหารอาคเนย์ กลุ่มธุรกิจประกันและการเงิน เปิดเผยว่า บริษัทจะเริ่มนำเทคโนโลยีใหม่มาใช้กับการขายประกันที่บูธในห้างสรรพสินค้าบิ๊กซีเป็นครั้งแรก เพื่อให้สามารถออกกรมธรรม์ได้ทันที ณ จุดขาย ซึ่งการลงทุนด้านเทคโนโลยีครั้งนี้ เป็นการสนับสนุนกลยุทธ์ของอาคเนย์ที่มุ่งเน้นการเติบโตผ่านพันธมิตรได้อย่างเป็นรูปธรรม และในอนาคตอาคเนย์ยังมีแผนที่จะพัฒนาเทคโนโลยีในด้านอื่นๆ เพื่อรองรับการขยายธุรกิจร่วมกับพันธมิตรอีกด้วย
“เทคโนโลยีใหม่ที่เรานำมาใช้นี้ เพียงแค่ลูกค้าหรือตัวแทนประกันวินาศภัยของอาคเนย์ พิมพ์ข้อมูลลงในคอมพิวเตอร์ หรือแท็บเล็ต แล้วชำระเงิน ก็สามารถสั่งพิมพ์ออกมาเป็นเล่มกรมธรรม์ให้ลูกค้านำกลับบ้านได้เลย ซึ่งในช่วงแรกจะใช้กับประกันภัยอุบัติเหตุส่วนบุคคล (พีเอ) ประกันภัยการเดินทาง (ทีเอ) ประกันภัยบ้านและทรัพย์สิน ประกันรถยนต์ และ พ.ร.บ.ของอาคเนย์ก่อน ที่สำคัญต้องบอกว่าเทคโนโลยีนี้มีความปลอดภัยสูง มั่นใจได้ และตอนนี้เราเองก็กำลังพัฒนาให้ใช้ได้กับแบบประกันอื่น รวมถึงมีแผนที่จะนำเทคโนโลยีนี้ไปใช้กับพันธมิตรรายอื่นอีก” นายโชติพัฒน์ กล่าว
นายโชติพัฒน์ กล่าวว่า กลุ่มอาคเนย์มองเห็นถึงแนวโน้มของตลาดในยุคดิจิทัลที่ลูกค้าให้ความสำคัญกับความสะดวกและรวดเร็วมากขึ้น ดังนั้นจึงได้ลงทุนในการพัฒนาระบบไอทีส่งเสริมการขายผ่านช่องทางพันธมิตร เพื่อเพิ่มความสะดวกรวดเร็วในการเชื่อมโยงข้อมูลเข้าด้วยกัน รวมถึงเป็นการสร้างโอกาสในการขายเพิ่มขึ้นและเป็นการยกระดับการให้บริการลูกค้า ซึ่งจะช่วยสร้างความพึงพอใจให้กับทั้งพันธมิตรและลูกค้า โดยจุดเด่นอยู่ที่การเชื่อมโยงระบบของอาคเนย์เข้ากับระบบของพันธมิตรได้ทุกรูปแบบ ทำให้สามารถเริ่มทำธุรกรรมร่วมกันได้ทันที